PATVIRTINTA

Kauno miesto savivaldybės tarybos

2012 m. vasario 23 d.

sprendimu Nr. T-59

(Kauno miesto savivaldybės tarybos

2022 m. gegužės 24 d.

sprendimo Nr. T-278

redakcija)

**MOKESČIO UŽ SPORTO MOKYMĄ KAUNO MIESTO SAVIVALDYBĖS BIUDŽETINĖSE SPORTO MOKYKLOSE MOKĖJIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Šis aprašas reglamentuoja mokesčio už sporto mokymą (toliau – mokestis) Kauno miesto savivaldybės biudžetinėse sporto mokyklose (toliau – mokyklos) mokėjimo ir lengvatų suteikimo tvarką, mokėjimo terminus.

2. Mokesčio dydį nustato Kauno miesto savivaldybės taryba.

**II SKYRIUS**

**MOKESČIO MOKĖJIMO TVARKA**

3. Mokestis skaičiuojamas už einamąjį mėnesį.

4. Mokestis mokamas kiekvieną mėnesį iki einamojo mėnesio 27 dienos.

5. Mokestį moka mokyklų sportininkų tėvai (globėjai, rūpintojai) arba pilnamečiai sportininkai į mokyklų pajamų lėšų sąskaitą pervedimu.

**III SKYRIUS**

**ATLEIDIMAS NUO MOKESČIO IR JO SUMAŽINIMAS**

6. Nuo mokesčio atleidžiami:

6.1. neįgalūs sportininkai, pateikę neįgalumą patvirtinančius dokumentus;

6.2. sportininkai išnepasiturinčių šeimų, pateikę pažymą apie paskirtą socialinę paramą;

6.3. be tėvų globos likę sportininkai, kuriems nustatyta globa (rūpyba), pateikę tai patvirtinančius dokumentus;

6.4. paskutiniųjų metų Europos jaunių čempionatų 1–6 vietų*,* Europos jaunimo ir suaugusiųjų čempionatų 1–8 vietų, pasaulio jaunių čempionatų 1–8 vietų, pasaulio jaunimo čempionatų 1–10 vietų, pasaulio suaugusiųjų čempionatų 1–12 vietų laimėtojai, olimpinių žaidynių dalyviai, Lietuvos jaunimo čempionato 1 vietos ir Lietuvos suaugusiųjų čempionato 1–3 vietų laimėtojai – vieniems metams nuo laimėjimo dienos;

6.5. atvykę iš Ukrainos ir laikinai gyvenantys Lietuvoje sportininkai, pateikę tai patvirtinančius dokumentus.

7. Mokestis mažinamas 50 procentų sportininkams iš šeimų, kurios augina tris ir daugiau vaikų iki 18 m., pateikus šeimos sudėtį patvirtinančius dokumentus.

8. Pasikeitus 6.1–6.3 papunkčiuose ir 7 punkte nurodytoms aplinkybėms, sportininkų tėvai (globėjai, rūpintojai) arba pilnamečiai sportininkai privalo per 10 dienų informuoti raštu mokyklų, kurias lanko sportininkai, vadovus.

9. Mokestis už einamąjį mėnesį nemokamas:

9.1. sportininkų trenerių atostogų arba ligos metu, jeigu treneris per einamąjį mėnesį atostogauja arba serga daugiau kaip 20 dienų iš eilės ir jo treniruojami sportininkai nėra priskirti kitam mokyklos treneriui;

9.2. jeigu sportininkas dėl ligos per einamąjį mėnesį nelankė mokyklos daugiau kaip 20 dienų iš eilės ir pateikėligą patvirtinančią gydytojo pažymą arba įrašą apie ligą iš elektroninio sveikatos portalo esveikata.lt ir rašytinį paaiškinimą (jeigu sportininkas nepilnametis, paaiškinimą rašo tėvai (globėjai, rūpintojai));

9.3. karantino ir (ar) ekstremaliųjų situacijų metu, jeigu sporto mokymas per einamąjį mėnesį nevykdomas (stabdomas) 20 dienų iš eilės.

10. Mokestis už einamąjį mėnesį mažinamas 50 procentų:

10.1. jeigu sportininkas dėl ligos per einamąjį mėnesį nelankė mokyklos ne mažiau kaip 14 dienų iš eilės ir pateikė ligą patvirtinančią gydytojo pažymą arba įrašą apie ligą iš elektroninio sveikatos portalo esveikata.lt ir rašytinį paaiškinimą (jeigu sportininkas nepilnametis, paaiškinimą rašo tėvai (globėjai, rūpintojai));

10.2. karantino ir (ar) ekstremaliųjų situacijų metu, jeigu sporto mokymas per einamąjį mėnesį 14 dienų iš eilės yra nevykdomas kontaktiniu būdu;

10.3. sportininkams, priimtiems į mokyklą einamojo mėnesio 15 dieną ar vėliau.

11. Dokumentai,nurodyti 9.2 ir 10.1 papunkčiuose, pateikiami mokyklos vadovui per 3 darbo dienas po ligos. Jeigu sportininko tėvai (globėjai, rūpintojai) arba pilnamečiai sportininkai laiku nepateikia ligą įrodančių dokumentų ir rašytinių paaiškinimų, mokestis neperskaičiuojamas ir skaičiuojamas bendra tvarka.

12. Pateikus dokumentus, įrodančius teisę į mokesčio lengvatą, lengvata pritaikoma ir mokestis perskaičiuojamas kitą mėnesį. Perskaičiuotas mokestis galioja, kol neišnyksta pagrindas.

13. Atleidimas nuo mokesčio ar jo sumažinimas įforminamas mokyklos vadovo įsakymu.

**IV SKYRIUS**

**BAIGIAMOSIOS NUOSTATOS**

14. Jeigu mokestis nesumokamas daugiau kaip vienąmėnesį, praėjus kito mėnesio mokėjimo terminui, nustatytam šio aprašo 4 punkte, mokyklos vadovas raštu informuoja tėvus (globėjus, rūpintojus) arba pilnametį sportininką sporto mokyklai raštu nurodytais kontaktais (el. paštu arba paštu ir telefonu) apie susidariusią skolą už sporto mokymą. Jeigu tėvai (globėjai, rūpintojai) arba pilnametis sportininkas per 10 darbo dienų nuo pranešimo išsiuntimo nesumoka apskaičiuoto mokesčio arba nepateikia 9.2 papunktyje nurodytų dokumentų, sportinio ugdymo sutartis vienašališkai nutraukiama.

15. Tėvai (globėjai, rūpintojai) arba pilnametis sportininkas atsako už pateikiamų duomenų ir dokumentų teisingumą.

16. Mokesčio skolos iš tėvų (globėjų, rūpintojų) arba pilnamečių sportininkų išieškomos Lietuvos Respublikos teisės aktų nustatyta tvarka.

17. Už šiame apraše nustatytos mokesčio mokėjimo tvarkos laikymąsi atsakingas mokyklos vadovas.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_